Tweede golf sprinkane tref Oos-Afrikaŉ Tweede golf sprinkane het die reeds geteisterde Oos-Afrika getref (Foto: Voedsel- en Landbou-organisasie via ANA) Die Verenigde Nasies se Voedsel- en Landbou-organisasie (FAO) het Maandag aangekondig Oos-Afrika is die afgelope paar weke deur ŉ tweede golf sprinkaanplae getref. Swaar reën en ŉ sikloon het ŉ nuwe ronde voortplanting tot gevolg gehad en swerms het Kenia en die suidelike dele van Ethiopië ingevaar. Die FAO sê sprinkaanplae in Afrika bly “uiters kommerwekkend”, aangesien nog swerms in die twee lande besig is om te vorm en volwassenheid sal bereik, het The Jerusalem Post Maandag berig. Die oplewing van die sprinkaanplaag vind plaas tydens die plantseisoen en kan ŉ “ongekende bedreiging” inhou vir voedselsekuriteit, aldus die VN. “Die laaste keer wat Afrika ŉ oplewing van sprinkane op dié skaal in die Sahel beleef het, het dit twee jaar en meer as US$500 miljoen gekos om dit onder beheer te bring. Hierdie oplewing is selfs groter, maar Oos-Afrika is oorgehaal om ŉ einde daaraan te bring, mits die regerings die vliegtuie in die lug kan hou,” het Laurent Thomas, adjunk- direkteur-generaal van die FAO, gesê. “Die sprinkaan-bekampingsmasjien wat in Oos-Afrika gemonteer word, is nou ten volle toegerus om die rekordplaag te beheer, te onderdruk en, glo ons, uiteindelik tot ŉ einde te bring.” Die tweede golf sluit meer jong volwassenes in wat kuddegedrag van die vorige generasie oorgeërf het en veral gulsig vreet. Die eerste golf sprinkane is in Januarie verlede jaar in Oos-Afrika aangemeld toe swaar reën grootskaalse voortplanting tot gevolg gehad het, aldus die FAO. Terwyl toestande in sommige dele droog bly, sal die swerms na verwagting deur die suidelike en noordelike dele van Ethiopië en die noordelike dele van Kenia beweeg. Volgens die FAO sal enige reën in die volgende paar weke veroorsaak dat die swerms volwassenheid bereik en eiers lê wat sal uitbroei wat weer in Februarie en Maart tot swerms sal lei. Intense grond- en lugbeheerbedrywighede duur in albei lande voort om huidige swermbevolkings te verminder sodat die skaal van die volgende broeiseisoen kleiner kan wees.